Federasyonê Elewîyan ê Demokratîkî (FEDA) bi wesîleya serrgêra Qirkerdişê Dêrsimî eşkerayîyêka nuştekîye daye.
'Laboratuwarê Qirkerdişî'
Eşkerayîye de ame vatene , “Dêrsim dima qirkerdişê fîzîkî, laboratuwarê qirkerdişî yê kulturkî yo zî. Çareserîya peyêne ya dewlete ver bi 4'ê Gulane 1937 de bi qerarê Heyatê Wezaretî, bi hawayêkê fîîlî ameye caardene; operasyonê qirkerdişî yo ke 2 serran ra zêdetir do dewam bikerdêne, ame destpêkerdene. 70 hezarî ra zêdetir merdimê ma bi gazanê kîmyayewî yê ke Almanya ra ameyê herînayene û bi teyeranê ke Amerîka ra ameyê herînayene, ameyî qetilkerdene û bado zî bi surginan no qirkerdişê kulturkî ameyo dewamkerdene.”
Ganî ozur bêro waştene, belgeyê qirkerdişî bêrê eşkerakerdene
FEDA vatişê Seyîd Rizayî, “Ez vera hîle û zuranê şima de pê şima nêeşkaya no mi rê bi derd, labelê mi zî verê şima de cok nêşana erd, wa no zî şima rê bibo derd.” Ard vîrî û vat, Dêrsim xoverdayîşêko winayêno ke bi nê vatişan tarîxî ra ameyo nuştene.
FEDA qurbanê qirkerdişî ard vîrî û waşt ke çîyê ke ameyê ciwîyayenê platformanê mîyanneteweyî de sey ‘qirkerdiş’ bêrê naskerdene, cayê gorê Seyîd Rizayî û hevalê ci bêrê eşkerakerdene û dewleta Tirkî bi parekerdişê belgeyanê nimitkîyan ê derheqê qirkerdişî şarê Dêrsimî ra ozur biwaza.
